O‘ZBEKISTON RESPUBLIKASINING “SOG‘LOM AVLOD UChUN” ORDENI TA’SIS ETISh TO‘G‘RISIDA

Onalik va bolalikni muhofaza qilish, yosh avlod salomatligini mustahkamlash, uni ma’naviy, axloqiy va jismoniy jihatdan tarbiyalash, unga vatanparvarlik va o‘z Vatani — O‘zbekistonga mehr-muhabbat tuyg‘usini singdirish ishidagi alohida xizmatlarni rag‘batlantirish maqsadida, shuningdek bolalar manfaatlari yo‘lida xayriya faoliyatini rivojlantirishda faol ishtirok etganlik uchun:
 1. O‘zbekiston Respublikasining “Sog‘lom avlod uchun” ordenini ta’sis etish maqsadga muvofiq deb hisoblansin (O‘zbekiston Respublikasining “Sog‘lom avlod uchun” ordeni to‘g‘risidagi nizom va uning tasviri ilova qilinadi).
 2. O‘zbekiston Respublikasi Konstitutsiyasining 82-moddasiga binoan ushbu Farmon O‘zbekiston Respublikasining Oliy Kengashiga taqdim etilsin.
 1. “Sog‘lom avlod uchun” ordeni bilan kishilar onalik va bolalikni muhofaza qilishdagi, sog‘lom avlodni kamol toptirish uchun eng yaxshi moddiy sharoit va axloqiy muhitni ta’minlashdagi alohida xizmatlari uchun mukofotlanadilar.
 2. “Sog‘lom avlod uchun” ordeni ikki darajadan iborat bo‘ladi:
 I darajali “Sog‘lom avlod uchun” ordeni;
 II darajali “Sog‘lom avlod uchun” ordeni.
 I daraja ordenning oliy darajasidir.
 I darajali “Sog‘lom avlod uchun” ordeni bilan kishilar onalik va bolalikni muhofaza qilishda, inson ekologiyasini yaxshilashda, jismonan va axloqan sog‘lom avlodni, vatanparvarlik hamda o‘z Vatani — mustaqil O‘zbekistonga har tomonlama sodiqlik va undan faxrlanish oliy tuyg‘ularini tarbiyalashda, onalik va bolalikni ta’minlash uchun munosib moddiy va ma’naviy zamin yaratishda O‘zbekiston davlati va xalqi oldidagi juda katta xizmatlari uchun mukofotlanadilar.
 II darajali “Sog‘lom avlod uchun” ordeni bilan sog‘lom avlodlarni kamol toptirish ishiga katta hissa qo‘shgan, onalik va bolalik to‘g‘risida alohida g‘amxo‘rlik qiluvchi kishilar, nogironligi bo‘lgan va yetim bolalarning vasiylari, bolalar va onalikka nisbatan muntazam oliy xayr-ehson ko‘rsatuvchi jamoat tashkilotlari, xo‘jalik tuzilmalarining vakillari mukofotlanadilar.
 I darajali “Sog‘lom avlod uchun” ordeni bilan mukofotlanganlar quyidagi huquqlarga ega bo‘ladilar:
 — yiliga bir marta (har ikki tomonga) O‘zbekiston Respublikasi hududi doirasida temir yo‘l, havo yoki shaharlararo avtomobil transportida shaxsan bepul yurish;
 — shahar yo‘lovchilar transporti, qishloq joylarda avtomobil transportining barcha turlaridan (taksidan tashqari) shaxsan bepul foydalanish;
 — imtiyozli tibbiy xizmatdan foydalanish va dori-darmonlarni tekin olish;
 — kvartira va kommunal xizmatlar uchun haq to‘lashdan ozod bo‘lish.
 I darajali “Sog‘lom avlod uchun” ordeni bilan mukofotlanganlar bir vaqtning o‘zida bazaviy hisoblash miqdorining 50 baravar miqdorida pul mukofoti oladilar.
 II darajali “Sog‘lom avlod uchun” ordeni bilan mukofotlanganlar:
 — shahar yo‘lovchilar transporti, qishloq joylarda avtomobil transportining barcha turlaridan (taksidan tashqari) shaxsan bepul foydalanish;
 — imtiyozli tibbiy xizmatdan foydalanish va dori-darmonlar narxining 50 foizini to‘lash;
 — kvartira va kommunal xizmatlar haqini 50 foiz miqdori to‘lash huquqiga ega bo‘ladilar.
 II darajali “Sog‘lom avlod uchun” ordeni bilan mukofotlanganlarga bir vaqtning o‘zida bazaviy hisoblash miqdorining 25 baravar miqdorida pul mukofoti topshiriladi.
 I va II darajada “Sog‘lom avlod uchun” ordeni bilan mukofotlash to‘g‘risida vazirliklar va idoralar, fan va madaniyat muassasalari, Qoraqalpog‘iston Respublikasi Oliy Kengashi hamda viloyatlar va Toshkent shahri hokimliklarining taqdimiga ko‘ra O‘zbekiston Respublikasi Prezidentining Farmoni chiqadi.
 “Sog‘lom avlod uchun” ordeni bilan boshqa davlatlarning fuqarolari ham mukofotlanishlari mumkin.
 I va II darajali “Sog‘lom avlod uchun” ordeni ko‘krakning chap tomonida taqiladi.
 Har bir mukofotlangan kishiga tegishli darajali “Sog‘lom avlod uchun” ordenini topshirish bilan bir vaqtda mukofotlanganlik to‘g‘risidagi hujjatlar beriladi.
 “Sog‘lom avlod uchun” ordenining darajalaridan qat’i nazar bu orden bilan takroran mukofotlanilmaydi.
 1. I darajali “Sog‘lom avlod uchun” ordeni oltin suvi yugurtirilgan metalldan tayyorlanib, 34 mm. diametrdagi to‘g‘ri doira shakliga ega. Ordenning o‘ng qismida quyoshning iliq nurlari aksida ona va bolaning qavariqli tasviri tushirilgan. Ordening orqa tomonida O‘zbekiston Respublikasi gerbining qavariqli tasviri va doira bo‘ylab “SOG‘LOM AVLOD UChUN” so‘zlari yozilgan. Doiraning yuqori qismida 12 ta yulduz tasvirlangan. Orden orqa tomonining chetlari bo‘rtma hoshiyalangan.
 Orden ilmoq va halqa yordamida yonlari kumush suvi yugurtirilgan dasta bilan biriktiriladi. Dastaning ichki qismi yashil rangli tovlanadigan lenta bilan o‘ralgan. Lentaning o‘rtasida oltinrang o‘rik daraxtining gullab turgan shoxi o‘yib ishlangan.
 2. II darajali “Sog‘lom avlod uchun” ordeni kumush suvi yugurtirilgan metalldan tayyorlanadi. Orden ilmoq va halqa yordamida yonlari o‘yma oltinrang dasta bilan biriktiriladi. Dastaning ichki qismi kumush rangli tovlanadigan lenta bilan o‘ralgan. Lentaning o‘rtasida kumushrang o‘rik daraxtining gullab turgan shoxi o‘yib ishlangan.